Kan die Proteas vir Nieu-Seeland troef?Die Proteas sal ’n beter vertoning van Kagiso Rabada teen Nieu-Seeland verwag. Foto: Cricinfo. Die blaasorkes het Saterdag hul instrumente afgestof en uit volle bors begin speel toe Faf du Plessis se manne Afganistan met nege paaltjies in Cardiff gewen het. Waar ’n Protea-sege teen ’n Afganistan of ’n Bangladesj voorheen as vanselfsprekend aanvaar is, was die Protea-kaptein ’n “verligte man” toe Andile Phehlukwayo en Hashim Amla die wenlopies geslaan het. Die Proteas is tans besig met Operasie Regruk nadat hulle drie agtereenvolgende Wêreldbeker-wedstryde (teen Engeland, Bangladesj en Indië) verloor het, en hul kragmeting teen die Windies uitgereën het. Die span was futloos, Dale-Steyn-en-AB-de-Villiers-loos en, om eerlik te wees, taamlik hopeloos op die veld. Maar die Afganistan-sege het ŉ mens amper weer rede gegee om effens te begin glo; al het Hashim Amla na ’n onoorwonne 48 gekruip en die 40-jarige Imran Tahir die boulaanval so te sê op sy eie gedra. Gelukkig behoort Lungi Ngidi weer môre sy hertoetrede tot die span op Edgbaston te maak: Die jong snelbouler het sy dyspier vroeër teen Bangladesj beseer en was sedertdien op die krukkelys. Nieu-Seeland is tans onoorwonne in die toernooi, maar Ngidi voel hulle kan onder druk geplaas word indien die Proteas vroeg in hul beurt ’n paaltjie of twee kan laat kantel. “Ek dink nie hul middelorde kolwers is al genoeg in die toernooi getoets nie,” het Ngidi gesê. “Die meeste van hul ouens wat lopies geslaan het, kolf in hul top-orde. Dalk as ons een of twee kolwers vroeg in hul beurt uitknikker en hul middelorde so gou as moontlik in die middel kry, dan kan jy dalk ’n perd van ’n ander kleur verwag.” Op die boulfront het Tahir, Chris Morris en Andile Phehlukwayo almal al ’n paar goeie vertonings gelewer, maar daar is kommer oor Kagiso Rabada se spelpeil. Die 24-jarige sneltrein het nog net vyf paaltjies in vanjaar se toernooi teen ’n gemiddeld van 39 geneem, maar hy het al in die verlede die Kiwi’s laat bontstaan en Du Plessis sal hoop dat Rabada weer met sy ou vuur en ritme op Edgbaston sal boul. Birmingham was juis vir jare die hoofjagveld van Suid-Afrika se Allan Donald, toe hy nog graafskapkrieket vir Warwickshire gespeel het. Dan sal Amla se vertoning met die kolf weer eens onder die vergrootglas wees. Die 36-jarige openingskolwer het weliswaar ’n onoorwonne 48 teen Afganistan geslaan, maar sy lopies het teen ’n oupa-tempo van 49 gekom. Du Plessis het gesê dat Amla se tyd in die middel “goud” vir die span werd is en dat hulle later die vrugte hiervan sal pluk. Die tyd is egter ryp vir die Proteas om groot bydraes met die kolf te maak. Nog net Quinton de Kock, Du Plessis en Rassie van der Dussen (wat nou een van die span se steunpilare is) het al vyftigtalle in die toernooi geslaan. Om dié treurmare in perspektief te plaas: Rabada het die hoogste gemiddeld van al die kolwers in vanjaar se toernooi. Maar dinge kan môre selfs beter vir die Proteas begin lyk. As hulle wen, natuurlik. Hoe die Protea-span kan lyk: Hashim Amla, Quinton de Kock, Aiden Markram, Faf du Plessis (kaptein), Rassie van der Dussen, David Miller, Andile Phehlukwayo, Chris Morris, Kagiso Rabada, Lungi Ngidi, Imran Tahir.